Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 1 luku - Tavaroiden vapaa liikkuvuus - III jakso - Muut määräykset - 53 artikla



Virallinen lehti nro L 302 , 15/11/1985 s. 0034



Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - II osasto - Espanjaa koskevat siirtymätoimenpiteet - 1 luku - Tavaroiden vapaa liikkuvuus - III jakso - Muut määräykset - 53 artikla 1. Jos 72 artiklassa tarkoitettuja tasausmaksuja sovelletaan nykyisen yhteisön ja Espanjan kuningaskunnan välisessä kaupassa yhteen tai useampaan perustuotteeseen, joita katsotaan käytetyn maataloustuotteiden jalostuksessa syntyneiden tavaroiden kauppaan sovellettavista järjestelyistä 11 päivänä marraskuuta 1980 annetussa neuvoston asetuksessa (ETY) N:o 3033/80 tarkoitettujen tuotteiden valmistukseen, sovelletaan seuraavia siirtymätoimenpiteitä: - 72 artiklassa tarkoitettujen tasausmaksujen perusteella ja asetuksen (ETY) N:o 3033/80 sääntöjen mukaisesti laskettua tasausmaksua sovelletaan, mainitussa asetuksessa tarkoitettuihin tavaroihin sovellettavan muuttuvan maksuosan laskemiseksi, kyseisten tavaroiden tuontiin Espanjasta nykyiseen yhteisöön, - silloin kun asetuksessa (ETY) N:o 3033/88 tarkoitettuja tavaroita tuodaan Espanjaan kolmansista maista, tässä asetuksessa vahvistettua muuttuvaa maksuosaa korotetaan tai alennetaan tilanteen mukaan ensimmäisessä luetelmakohdassa tarkoitetulla tasausmaksulla, - tiettyjen, perustamissopimuksen liitteeseen II kuulumattomien tavaroiden muodossa vietyjen maataloustuotteiden vientipalautusten myöntämistä koskevista yleisistä säännöistä ja näiden palautusten määrän vahvistamisen perusteista 11 päivänä marraskuuta 1980 annetussa neuvoston asetuksessa (ETY) N:o 3035/80 säädettyjen vientipalautusten laskemisessa sovelletaan tarkoitettujen tavaroiden nykyisestä yhteisöstä Espanjaan suuntautuvassa viennissä tasausmaksua, joka määritetään perustuotteille asetettujen tasausmaksujen perusteella ja mainitussa asetuksessa vahvistettujen sääntöjen mukaisesti, - asetuksessa (ETY) N:o 3035/80 tarkoitettujen tuotteiden vientiin Espanjasta kolmansiin maihin sovelletaan kolmannessa luetelmakohdassa tarkoitettua tasausmaksua. 2. Asetuksessa (ETY) N:o 3033/80 tarkoitettujen tuotteiden Espanjaan suuntautuvassa tuonnissa liittymisajankohdasta alkaen sovellettavaan maksuun sisältyvän kiinteän maksuosan muodostava tulli määrätään vähentämällä Espanjan kuningaskunnan nykyisen yhteisön alkuperätuotteisiin soveltamasta perustullista muuttuva maksuosa, joka on asetuksen (ETY) N:o 3033/80 nojalla vahvistettu muuttuva maksuosa tarvittaessa korotettuna tai alennettuna 1 kohdan ensimmäisessä ja kolmannessa luetelmakohdassa tarkoitetulla tasausmaksulla. Niiden tuotteiden osalta, jotka kuuluvat liitteessä VII mainittuihin yhteisen tullitariffin nimikkeisiin, kiinteä maksuosa vastaa kyseisessä liitteessä esiintyviä tulleja. Espanja voi saattaa liitteessä VII luetellut tuotteet sekä yhteisen tullitariffin nimikkeen 22.09 C alkoholijuomat yhteisön valvontaan seitsemän vuoden siirtymäkauden ajaksi yksinomaan tilastollisista syistä. Näiden tuotteiden tuonti ei saa kuitenkaan viivästyä millään tavoin tämän tilastollisen valvonnan soveltamisen johdosta. 3. Asetuksessa (ETY) N:o 3033/80 tarkoitettujen tavaroiden kolmansista maista Espanjaan suuntautuvaan tuontiin liittymisajankohdasta alkaen sovellettavaan maksuun sisältyvän kiinteän maksuosan muodostava tulli on se määrä, joka on korkeampi kahdesta seuraavasti määriteltävästä summasta: - summa, joka saadaan vähentämällä Espanjan kuningaskunnan kolmansista maista tulevaan tuontiin soveltamasta perustullista muuttuva maksuosa, joka vastaa asetuksen (ETY) N:o 3033/80 mukaisesti vahvistettua muuttuvaa maksuosaa tarvittaessa korotettuna tai alennettuna 1 kohdan ensimmäisessä ja kolmannessa luetelmakohdassa tarkoitetulla tasausmaksulla, - summa, joka saadaan laskemalla yhteen nykyisestä yhteisöstä Espanjaan suuntautuvaan tuontiin sovellettava kiinteä maksuosa ja yhteisen tullitariffin tullin kiinteä maksuosa (tai kehitysmaiden tullietuuksia koskevaan yhteisön järjestelmään kuuluvien kolmansien maiden suhteen se kiinteä etuustekijä, jota yhteisö tarvittaessa soveltaa näistä maista tulevaan tuontiin). 4. Poiketen siitä, mitä 30 artiklassa määrätään, Espanjan kuningaskunnan yhteisöstä ja kolmansista maista tulevaan tuontiin soveltamat tullit muunnetaan liittymisajankohdasta alkaen sen tyyppisiksi tulleiksi ja sellaisiksi yksiköiksi, joita käytetään yhteisessä tullitariffissa. Muuntaminen tapahtuu niiden tavaroiden arvon perusteella, jotka on tuotu Espanjaan niiden neljän viimeksi kuluneen vuosineljänneksen aikana, joista on saatavilla tietoja, tai jos kyseisiä tavaroita ei ole tuotu Espanjaan, tällaisten nykyiseen yhteisöön tuotujen tavaroiden yksikköarvon perusteella. 5. Nykyisen yhteisön ja Espanjan kuningaskunnan välisestä kaupasta poistetaan kaikki kiinteät maksuosat 31 artiklan mukaisesti. Kaikki kiinteät maksuosat, joita Espanjan kuningaskunta soveltaa kolmansista maista tapahtuvaan tuontiin saatetaan yhteisen tullitariffin kiinteiden maksuosien mukaisiksi (tai tarvittaessa kehitysmaiden tullietuuksia koskevan yhteisön järjestelmän mukaiseksi kiinteäksi etuusosaksi) 37 ja 40 artiklan mukaisesti. 6. Jos kehitysmaiden tullietuuksia koskevan yhteisön järjestelmän piiriin kuuluville kolmansille maille myönnetään alennus yhteisen tullitariffin muuttuvasta maksuosasta, Espanjan kuningaskunta soveltaa tätä muuttuva etuusosaa liittymisajankohdasta alkaen.